Operasie Fiela: 23 vas in Oos-KaapArgieffoto: SAPD Kol. Sibongile Soci, woordvoerder van die polisie, het gesê wetstoepassers het die naweek op Gelvendale, Bethelsdorp en Port Elizabeth se noordelike dele toegesak. Die operasie het 16:00 Vrydagmiddag begin en Sondag tot ŉ einde gekom. Volgens Soci is 11 verdagtes in hegtenis geneem vir die besit van en handel in dwelms, terwyl nog ŉ verdagte in hegtenis geneem is vir die besit van ŉ onwettige vuurwapen. Daar is ook op meer as ŉ ton perlemoen beslag gelê en twee verdagtes is in hegtenis geneem. Soci het gesê 1 538 mense, 847 persele en 373 motors is deursoek tydens die operasie. Daar is op R24 000 se kontant, dwelms met ŉ straatwaarde van R3 000 en ŉ 9mm-pistool en ammunisie beslag gelê. Volgens Soci is R16 000 se verkeersboetes uitgereik tydens die operasie.